DA Den Europæiske Unions Tidende CE 65/84

(2004/C 65 E/094)

SKRIFTLIG FORESPØRGSEL E-1515/03

af André Brie (GUE/NGL) til Kommissionen

(6. maj 2003)

Om: Omfattende skov- og kratrydning i FFH-områder i landkredsen Elbe-Elster i den tyske delstat Brandenburg

Gennem længere tid er der foretaget omfattende skov- og kratrydning ved floderne Schwarze Elster, Pulsnitz og Röder (landkredsen Elbe-Elster i Brandenburg), hvilket de kompetente myndigheder (Brandenburgs miljøministerium) begrunder med nødvendigt sanerings- hhv. vedligeholdelsesarbejde på de berørte diger.

Sådant arbejde er allerede eller vil blive gennemført i følgende udpegede flora-, fauna- og habitat-områder (FFH):

— FFH-område 509 »Pulsnitz og dens lavområder«

— FFH-område 495 »Schwarze Elsters mellemste løb«

— FFH-område 231 »Arnsnesteas oversvømmelsesområder«

— FFH-område 498 »Lille Röder«.

Brandenburgs miljøministerium betragter dette arbejde som en vedligeholdelsesforanstaltning (presserende behov for sikring mod oversvømmelse), selv om der hverken i forbindelse med højvandet i august 2002 eller i januar 2003 var tale om nogen akut fare ved disse floder. Den omfattende skov- og kratrydning i disse FFH-områder er i høj grad til skade for beskyttede levesteder og dyrearter.

Kan Kommissionen oplyse,

— om den er blevet underrettet om nævnte foranstaltning?

— om den vil undersøge, om der virkelig kun er tale om en sanerings- hhv. vedligeholdelsesforanstaltning (som Brandenburgs miljøministerium påstår)?

— om den vil undersøge (eventuelt også på stedet), hvorvidt der eventuelt er tale om et brud på EU's direktiver (om FFH-områder)?

Supplerende svar afgivet på Kommissionens vegne af Margot Wallström

(18. september 2003)

Det ærede medlem er sikkert klar over, at artikel 6, stk. 3 og 4, i Rådets direktiv 92/43/EØF af 21. maj 1992 om bevaring af naturtyper samt vilde dyr og planter (1) foreskriver, at alle planer eller projekter, der kan påvirke en lokalitet af fællesskabsbetydning væsentligt, skal vurderes med hensyn til deres virkninger på lokaliteten under hensyn til bevaringsmålsætningerne for denne. Hvis en plan eller et projekt vurderes negativt, kan der kun gives tilladelse hertil af bydende nødvendige hensyn til væsentlige samfundsinteresser, og fordi der ikke findes nogen alternativ løsning. I så fald skal medlemsstaten træffe alle nødvendige kompensationsforanstaltninger for at sikre, at den globale sammenhæng i Natura 2000 beskyttes.

I den foreliggende sag er Kommissionen ikke blevet informeret om de forhold, som det ærede medlem nævner. Dog har Kommissionen på grundlag af de dokumenter, den har modtaget fra det ærede medlem, nu indhentet yderligere oplysninger i sagen.

Ifølge disse oplysninger ser situationen ud som følger:

— Den rydning af træer og buske, det ærede medlem beskriver, er blevet tilladt af de tyske myndigheder (Kreisverwaltung). Tilladelserne er baseret på en vurdering af træfældningens indvirkning på lokaliteternes bevaringsmæssige mål. I vurderingen nåede man frem til den konklusion, at der ville blive tale om en betydelig indvirkning på lokaliteterne, og at det derfor var nødvendigt med kompensationsforanstaltninger. Til trods for den betydelige indvirkning blev foranstaltningerne godkendt af hensyn til den offentlige sikkerhed, nemlig med henblik på forebyggelse af oversvømmelser. Dog er det ikke klart, om der er blevet fastsat eller gennemført kompensationsforanstaltninger.

— For at kunne fastslå, hvorvidt kravene i artikel 6, stk. 3 og 4, i Rådets direktiv 92/43/EØF er blevet overholdt, navnlig for så vidt angår kompensationsforanstaltninger, vil Kommissionen derfor på eget initiativ indlede en nærmere undersøgelse af sagen og kontakte de tyske myndigheder.

(1) EFT L 206 af 22.7.1992.